কলকাতা বিমানবন্দর এলাকার কাছে ফানুস ওড়ালে বিমানের ওঠা-নামায় সমস্যা হয়। তাই ওই অঞ্চলের বিস্তীর্ণ এলাকায় ফানুস ওড়ানোর উপর নিষেধাজ্ঞা জারি করেছে বিধাননগর কমিশনারেট।
ওই নিষেধাজ্ঞার জেরে এলাকায় কোনওরকম ফানুস যেন বিক্রি না হয়, সে ব্যাপারে পুলিশ অফিসারেরা ইতিমধ্যেই অভিযান শুরু করেছেন। যদিও খোদ কলকাতায় এ নিয়ে এখনও ফানুস ওড়ানো নিয়ে কোনও নিষেধাজ্ঞা এখনও জারি হয়নি।
ফানুসের ব্যবহার বন্ধের ব্যাপারে ইতিমধ্যে সরব হয়েছেন বাজি ব্যবসায়ীদের একাংশ। আতসবাজি উন্নয়ন সমিতির চেয়ারম্যান বাবলা রায় বলেন, ‘‘আতসবাজি ব্যবহারের বন্ধের ব্যাপারে শুধু বিমানবন্দর এলাকার আশপাশেই নয়, শহর জুড়েই এই নির্দিষ্ট বাজি ব্যবহারের উপর নিষেধাজ্ঞা জারি করা উচিত প্রশাসনের। কারণ, বিমান ওঠা-নামার সময় ফানুস থেকে বিমানে আগুন ধরে যাওয়ার সম্ভাবনা থাকে।’’
বাজি সংগঠনের কর্মকর্তারা জানিয়েছেন, ওই ফানুস মূলত চিনা বাজি। কাপ়ড় দিয়ে তৈরি। জ্বলন্ত অবস্থায় সেটি মাটি থেকে প্রায় ৩০০০ ফুট উপরে উঠতে পারে। বিমানবন্দরের আশপাশের এলাকায় অনেক সময়েই বিমান ওঠা নামার সময়ে ৩০০০ ফুট বা তার নীচের উচ্চতায় উড়তে পারে। সেক্ষেত্রে যে কোনও সময়েই বড় দুর্ঘটনা হওয়ার সম্ভাবনার আশঙ্কা থেকেই যাবে। বাবলার দাবি, পুলিশ এবং প্রশাসনকে চিনা বাজি ও ফানুস বাজেযাপ্ত করতে ইতিমধ্যেই সংগঠনের তরফ থেকে আবেদন করা হয়েছে। সংগঠনের তরফে জানানো হয়েছে, শহরের কোনও এলাকায় চিনা বাজি বিক্রি হতে দেখলে সংশ্লিষ্ট এলাকার থানার পুলিশ অফিসারদের বিরুদ্ধে তাঁরা অভিযোগ জানাবেন।
প্রশ্ন ওঠে, বিধাননগর কমিশনারেট এ ব্যাপারে নিষেধাজ্ঞা জারি করলেও কলকাতা পুলিশ এখনও করল না কেন? কলকাতা পুলিশের এক অফিসার জানিয়েছেন, বিমানবন্দর থেকে বিমান ওঠার কিছুক্ষণের মধ্যেই তা প্রায় ৭,০০০ বা ৭,৫০০ ফুট উচ্চচায় পৌঁছয়। সেখানে ওই ধরণের বিপদের সম্ভাবনা অনেকটাই কম। তবে, বেআইনি এবং চিনা বাজির উপর নজরদারি রাখা হচ্ছে বলেও পুলিশের দাবি।